तीन लोगों ने जिंदगी का साथ छोड़ा
इंदौर। शहर में तीन लोगों ने जिंदगी का साथ छोड़कर मौत चुन ली। जहां खजराना में प्रेमी की शादी होने पर दु:खी युवती ने फांसी लगा ली। वहीं, संयोगितागंज क्षेत्र में भी पत्नी वियोग के कारण पति ने गले में फंदा डाल लिया। दूसरी ओर, द्वारकापुरी में रहने वाली एक महिला ने पारिवारिक विवाद में जहर खाकर आत्महत्या कर ली।
खजराना पुलिस के अनुसार सुहाना पार्क में रहने वाली गुलप्सा पिता फजल रहमान (18) मां रुकैया बी और भाई इरफान के साथ घर में रहती थी। उसके पिता का एक साल पहले सड़क हादसे में इंतकाल हो चुका है। दो बड़े भाई घर से अलग रहते है। एक बहन मुबीना की शादी हो चुकी है। शुक्रवार दोपहर को रुकैया बी किसी काम से घर से बाहर गई थी। इरफान भी काम पर चला गया। कुछ देर बाद रुकैया बी लौटी तो उन्होंने दरवाजा खटखटाया। गुलप्सा ने जब उसे नहीं खोला तो पड़ोसियों से मदद मांगी। पड़ोसी घर की चद्दर निकालकर घर में घुसे। उन्हें पीछे वाले कमरे में गुलप्सा फंदे पर झूलती दिखाई दी। रुकैया बी बेटी की लाश देख बदहवास हो गई। सूचना पर पुलिस व परिजन मौके पर पहुंचे।
यहां नहीं...अल्लाह के घर हम जरूर मिलेंगे
पुलिस ने जब कमरे की तलाशी ली तो गुलप्सा के पर्स में पड़ोस में रहने वाले अजहर का फोटो मिला। डायरी में सुसाइड नोट मिला जो अजहर और उसकी मां के लिए लिखा था। उसने लिखा था कि खुदा हाफिज अजहर मैं जा रही हूं। माफी चाहती हूं क्यों कि मैं तुम्हारे बगैर नहीं जी सकती। अम्मी मुझे माफ करना। मेरी वजह से आप सभी की आंखों में आंसू आए। अजहर के घरवालों ने हम दोनों को जुदा कर दिया। मगर कोई बात नहीं यहां नहीं अल्लाह के घर हम लोग जरूर मिलेंगे।
तीन दिन पहले प्रेमिका को छोड़ दूसरी लड़की से रचाने चला गया विवाह
जांच में पता चला कि अजहर वहां डेढ़ साल से रह रहा है। तीन दिन पहले ही वह परिवार सहित नांदेड़ में विवाह रचाने चला गया था। 10 जून को उसका विवाह होने वाला है। इसी बात को लेकर गुलप्सा दु:खी थी। बड़े भाई मुख्त्यार ने बताया कि गुलप्सा ने मां से दो-तीन बार अजहर के बारे में बताया था लेकिन इस पर मां ने कोई प्रतिक्रिया नहीं दी।
मायके में महिला ने जहर खाया
चंदननगर पुलिस के अनुसार द्वारकापुरी में रहने वाली अंजू पति सचिन जैन ने गुरुवार रात जहर खा लिया। परिजन ने अंजू को चोइथराम अस्पताल में भर्ती कराया। शनिवार सुबह उसने दम तोड़ दिया। जांच में पता चला कि अंजू ने पारिवारिक विवाद के चलते जहर खा लिया। उसका खंडवा के सचिन से विवाह हुआ था। डेढ़ साल से वह सचिन को छोड़कर मायके में ही रह रही थी।
पांचवीं पत्नी भी चली गई छोड़कर
संयोगितागंज पुलिस के अनुसार दोपहर 1 बजे भील कॉलोनी में रहने वाले मनोहर पिता जगदीश (40) ने फांसी लगा ली। लोगों ने उसे फंदे से नीचे उतारकर अस्पताल पहुंचाया। प्राथमिक जांच में डॉक्टर ने उसे मृत घोषित कर दिया। मनोहर आईस्क्रीम का ठेला लगाता था। चार पत्नी उसे छोड़कर चली गई थी। पांचवीं शादी उसने महू निवासी सीमा से की थी। सीमा भी तीन माह पहले उसे छोड़कर गायब हो गई थी।मनोहर ने संयोगितागंज थाने में गुमशुदगी दर्ज कराई थी। पुलिस उसे एक सप्ताह पहले महू से ढूंढकर यहां लाई। उसने पुलिस को बयान में बताया कि मैं खुद मनोहर को छोड़कर गई थी। अब मैं इसके साथ नहीं रहना चाहती हूं। इस पर पुलिस ने उसे छोड़ दिया। परिजन ने बताया कि मनोहर को कई बार समझाया लेकिन वह सीमा के साथ रहना चाहता था। इसी तनाव में उसने आत्महत्या कर ली।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva